IZVJEŠTAJ O RADU DDICDP VARAŽDIN U 2019. GODINI

Za DDICDP Varaždin je 2019. godina bila vrlo uspješna, prije svega zbog toga što su nastavljeni programi i projekti kojima je osiguran niz izvaninstitucionalnih socijalnih usluga osobama s invaliditetom, a započeli su i značajni novi projekti. Uz 21 korisnika, koji uslugu ostvaruju kroz ESF projekt Društva „Osobna asistencija, dobitna kombinacija“, kroz partnerstvo s Bedemom ljubavi Varaždin na projektu „Bedem ljubavi za OSI“, financiranom iz ESF-a, osigurana je usluga osobnih asistenata za novih 11 korisnika. Projekt je počeo 1. lipnja, trajat će 24 mjeseca, a vrijedan je ukupno više od milijun i pol kuna.

U 2019. je nastavljen ciklus trogodišnjih programa MDOMSP RH na osiguravanju usluge osobne asistencije za 7 korisnika, koji tu uslugu imaju već niz godina, a izuzetno je značajno što je od 2019. godine ova usluga za osobe s Barthelovim indeksom 0 omogućena u trajanju od 8 sati dnevno tako da u udruzi sada imamo dvoje korisnika čiji su OA zaposleni na puno radno vrijeme. Svake godine za ovaj program Ministarstvo osigurava udruzi oko 473.000 kuna.

Ministarstvo za demografiju, obitelj, mlade i socijalnu politiku financira i Program „Rastimo zajedno – ostanimo jedno“ u sklopu kojeg se provode različite radionice, često u suradnji sa srodnim udrugama i institucijama (Centar Tomislav Špoljar, udruge Kokotiček i Bedem ljubavi), a u sklopu programa održavaju se i edukacije, izleti, druženja, susreti…

EU projekt pod nazivom „Budi COOLturan i paARTicipiraj“ je završen u kolovozu 2019. godine i izuzetno smo zadovoljni postignutim rezultatima jer je uključio i aktivirao velik broj mladih članova, a podsjećam da je sredstvima tog projekta nabavljen i novi kombi.

Institucionalna podrška Nacionalne zaklade za razvoj civilnoga društva, zahvaljujući kojoj je bio osiguran trošak tzv. hladnog pogona, s krajem 2019. godine je prestala jer su takva pravila Nacionalne zaklade, ali će se ove godine Društvo ponovno moći javiti na natječaj te je možda ostvariti za razdoblje od 2021. do 2023.

Projekt poludnevnog boravka DDICDP Varaždin je preuzelo u kolovozu te su se do 31.12.2019. provodile su se različite radionice, organizirale predstave, izleti i druženja dok je kroz projekt „Aktivni i neovisni“, kojeg je financirala Varaždinska županija, osiguran dio troška kombi prijevoza i druženja.

„Stabilnost i daljnji razvoj usluga DDICDP Varaždin“ je projekt kojeg je financirao Grad Varaždin kako bi se osigurala sredstva za radionice, izlete, druženja i niz drugih aktivnosti tijekom cijele godine.

Kroz projekt tzv. javnih radova u suradnji s HZZ-om Varaždin zaposleno je tijekom 6 mjeseci )od 1.5. do 31. 10.) ukupno pet osoba s invaliditetom koje su se uključivale u sve aktivnosti kao pomoć članovima u učenju vještina svakodnevnog življenja i aktivnosti na održavanju zdravlja.

Ni u 2019. godini nije izostala manifestacija uz Dane otvorenih vrata i Dane otvorenih vrata EU fondova, obilježavanje Međunarodnog dana OSI 3. prosinca u sportskoj dvorani u Graberju, podjela božićnih darova najmlađim članovima, kao i tradicionalni božićni susret na „štefanje“ nakon zajedničke svete mise u katedrali.

U ovom izvještaju ne smijemo izostaviti rad Novinarsko literarne grupe Jasminka Matoković Jaca koja je i tijekom 2019. godine sudjelovala u nizu programa, od kojih su najvažniji Festival jednakih mogućnosti u Zagrebu, program Jasminki s ljubavlju na Stančićevom trgu i prigodni nastup u Gradskoj knjižnici uz Međunarodni dan OSI.

Treba napomenuti kako se i u 2019. godini udruga uspješno predstavila sa štandom na Špancirfestu gdje je prezentiran dio stvaralaštva s kreativnih radionica članova.

Ističemo i ostvarenu vrlo dobru suradnja s Pastoralom za osobe s invaliditetom Varaždinske biskupije i povjerenikom vlč. Leonardom Šardijem jer smo tijekom prošle godine ostvarili nekoliko zajedničkih aktivnosti koje su članovi veoma dobro prihvatili.

U 2019. nije nedostajalo niti sportsko-rekreativnih sadržaja. Tradicionalni turnir u beli Dragan Radmanović održan je u ožujku, a slijedio je i niz sportskih natjecanja na kojima su članovi udruge bili vrlo uspješni te su, uz ostalo, na sportskoj rekreaciji u Međimurju zauzeli 1. mjesto, a istaknuli su se i na državnim prvenstvima gdje su zapaženi rezultati boćara u invalidskim kolicima, ekipe ženskog pikado kluba, kuglača u visećoj kuglani…

Preda kraj ovog izvještaja posebno radosno najavljujem skoro otvorenje obnovljenih novih prostorija društva u Stepinčevoj ulici .

Zahvaljujem svim članovima Upravnog i Nadzornog odbora na velikom doprinosu djelovanju Društva, a posebno ovom prilikom moram zahvaliti medijima koji su nas odlično pratili i doprinosili prepoznatljivosti našeg Društva i senzibilizaciji javnosti za potrebe i probleme osoba s invaliditetom.

Zahvalu upućujemo i svim sponzorima i donatorima Društva koji su se na bilo koji način uključili u aktivnosti i dali doprinos kvalitetnijem djelovanju Društva.

Posebno pohvaljujem i rad zaposlenika udruge, voditelja projekata i sve druge koji su svoj posao obavljali savjesno, odgovorno, ali i s puno empatije i entuzijazma što ih izdvaja kao izuzetno vrijedne i važne za rad naše udruge.

Mislim da smo svi zajedno velikim zalaganjem, entuzijazmom i izdvajanjem svoga slobodnog vremena doprinijeli vrijednim rezultatima u 2019. godini, a čime smo si postavili visoku ljestvicu za 2020. godinu.

Na kraju, još jednom zahvaljujem svima koji su doprinijeli uspješnom radu udruge u prošloj godini te se nadam da će 2020. godina biti još uspješnija u ostvarivanju aktivnosti usmjerenih poboljšanju položaja i života OSI u Varaždinskoj županiji i šire.

Varaždin, 27.2.2020. Ivan Vujec,

Predsjednik DDICDP Varaždin